**ARGUMENTAREA NECESITĂȚII**
cu privire la inițierea negocierilor asupra proiectului Acordului

între Guvernul Republicii Moldova și Guvernul Federației Ruse privind acordarea

Guvernului Republicii Moldova a unui împrumut financiar de stat

1. **Descrierea Acordului.**

 ***Informații generale:*** Economia Republicii Moldova este una mică, deschisă și dependentă de situația economică a țărilor partenere economic. Pentru a susține ancorarea reformelor propuse și implementarea proiectelor investiționale de anvergură națională, Guvernul Republicii Moldova este implicat în discuții continue cu partenerii de dezvoltare externi. Pentru realizarea tuturor proiectelor nu sunt suficiente veniturile proprii ale bugetului.

În acest context, Guvernul Federației Ruse a examinat posibilitatea oferirii unui împrumut de stat extern Guvernului Republicii Moldova, în sumă de 200 mil. euro, pentru susținerea bugetului de stat.

Acordul menționat este unul interguvernamental și urmează a fi încheiat în numele Guvernului Republicii Moldova.

Având în vedere constatările expuse în Hotărârea Curții Constituționale nr.12/2020, negocierea proiectului Acordului respectiv urmează a fi efectuată în conformitate cu Legea nr.595/1999 privind tratatele internaționale ale Republicii Moldova.

1. **Analiza de impact.**

***Informații generale:*** Acordul vizat încorporează articole care conțin prevederi despre părțile semnatare ale acordului, condițiile generale și cele referitoare la creditare. Suma împrumutului este de 200,0 milioane euro (divizată în două tranșe) pentru perioada anului 2020, cu o eventuală posibilitate de debursare a primei tranșe în sumă de 100,0 milioane euro nu mai târziu de 30 zile de la data intrării în vigoare a Acordului.

În Legea bugetului de stat pentru anul 2020 suma împrumutului de 200,0 mil. euro este prevăzută ca sursă de finanțare a deficitului bugetar.

***Aspectul politic, cultural și social:*** Acordul respectiv nu contravine politicii interne și externe promovate de Republica Moldova.

***Aspectul economic şi de mediu:*** Mijloacele financiare debursate în conformitate cu prevederile Acordului dat, vor fi utilizate pentru finanțarea necesităților bugetare ale Republicii Moldova.

***Aspectul normativ:*** Încheierea acestui Acord nu implică necesitatea modificării altor acte normative.

***Aspectul instituțional şi organizatoric:*** În vederea realizării prevederilor prezentului Acord, nu este necesară înființarea structurilor noi sau modificarea celor existente.

***Aspectul financiar:*** Acordul în cauză prevede contractarea unui împrumut în valoare de 200 mil. euro. Suma împrumutului se prevede a fi debursată în anul 2020 în două tranșe, fiecare în valoare de 100 mil. euro. Rata dobânzii pentru împrumutul oferit constituie 2,0% anual. Maturitatea împrumutului constituie 11 ani, perioada de grație aprox.1 an. Frecvența de plată a dobânzii este semianuală pentru fiecare tranșă, cu posibilitatea consolidării datelor de plată pentru tranșe diferite din împrumut.

***Aspectul temporar:*** Acordul va intra în vigoare la data ultimei notificări transmise pe cale diplomatică prin care părțile contractante se informează reciproc cu privire la îndeplinirea procedurilor interne legale necesare pentru intrarea sa în vigoare.

1. **Mandatul pentru negocieri.**

 În baza Hotărârii Guvernului, delegația oficială va purta negocieri cu Federația Rusă asupra proiectului Acordului între Guvernul Republicii Moldova și Guvernul Federației Ruse privind acordarea Guvernului Republicii Moldova a unui împrumut financiar de stat. Conducătorul delegației se propune a fi Serghei Pușcuța, Viceprim-ministru, Ministru Finanțelor care se împuternicește pentru semnarea documentelor relevante negocierilor în cauză şi pentru parafarea textului proiectului Acordului nominalizat. Negocierea Acordului dat corespunde intereselor Republicii Moldova.

1. **Procedura negocierilor:**

 La 17 aprilie 2020 a fost semnat Acordul între Guvernul Republicii Moldova și Guvernul Federației Ruse privind acordarea Guvernului Republicii Moldova a unui împrumut financiar de stat, în valoare de 200 milioane de euro. Prin urmare, la data de 23 aprilie 2020, Acordul a fost ratificat prin Legea nr.57/2020 de Parlamentul Republicii Moldova.

Prin Hotărârea Curții Constituționale nr.12/2020 au fost declarate neconstituționale Acordul între Guvernul Republicii Moldova şi Guvernul Federației Ruse privind acordarea Guvernului Republicii Moldova a unui împrumut financiar de stat, semnat pe 17 aprilie 2020, Hotărârile Guvernului nr.169/2020 şi nr.252/2020 şi Legea nr.57/2020.

 Urmare acestui fapt, la data de 15 mai 2020, Prim-ministru al Republicii Moldova a expediat o scrisoare în adresa Guvernului Federației Ruse, prin care s-a solicitat reluarea negocierilor pentru contractarea împrumutului.

La data de 23 iunie 2020, Ministerul Finanțelor al Federației Ruse, prin scrisoarea nr.04-03-05/53975, a confirmat disponibilitatea de a relua consultările bilaterale. Astfel, partea moldovenească urmează să informeze oficial Ministerul Finanțelor al Federației Ruse despre propunerile de modificare a textului Acordului semnat anterior.

Negocierile urmează a fi purtate prin corespondență. Limba de negocierea a tratatului este limba rusă.

Reieșind din cele expuse și luând în considerare importanța pentru Republica Moldova a asistenței financiare pentru susținerea bugetului, considerăm oportun inițierea negocierilor asupra proiectului *Acordului între Guvernul Republicii Moldova și Guvernul Federației Ruse privind acordarea Guvernului Republicii Moldova a unui împrumut financiar de stat.*

**Viceprim-ministru,**

**Ministrul finanțelor Serghei PUȘCUȚA**